《舟行不寐有怀两从子舍》
清代·张蘩

遥忆相招日，欣逢鹊驾临。银河犹耿耿，玉漏莫沈沈。

暑气潜消簟，凉风渐透林。愧无文乞巧，笑指月穿针。

甚矣吾衰老，贤哉尔意深。幽閒修女则，贞静熟闺箴。

涤器烹新茗，添香理素琴。卷帘分树荫，移榻就花荫。

嗜好皆投璧，论交可断金。含愁佯整袂，嘱别更沾襟。

握手当年约，相思此夜心。敲诗镫屡剪，拨闷酒频斟。

兀坐閒欹枕，忘眠倦展衾。村荒多吠犬，山远少栖禽。

暮景偏萧索，孤舟倍寂岑。何时双鲤寄，为我达知音。

作者简介：张蘩，字采于，吴县人。诸生吴诏室。有《衡栖集》。